
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 24.09.2026, ora 08.00 – 25.09.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 25.09.2026, ora 08.00

RÂURI: 

Debitele au fost, în general, staționare, exceptând cursul superior al Prutului, unde au fost în creștere ca urmare a propagării.

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Arieș, Bârzava, Moravița, Caraș, Nera, Cerna, Suceava, Rm. Sărat, Bârlad, cursurile superioare ale Moldovei, Bistriței, Putnei, cursul superior și mijlociu al Siretului, pe cursul superior al Prutului și pe unii afluenți ai acestuia, pe unii afluenți din bazinele Jiului, Oltului, Argeșului, Trotușului și pe râurile din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi, în general, staționare.

Sunt posibile creșteri de niveluri și debite și pe unele râuri mici din zonele de deal și de munte, mai ales pe cele din sud-vestul țării, ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.

DUNARE:
Debitul la intrarea în țară (secțiunea Baziaș) în intervalul 23 – 24.09.2026 a fost staționar, având valoarea de 1600 m3/s, sub media multianuală a lunii septembrie (3800 m3/s). 

În aval de Porțile de Fier debitele au fost relativ staționare pe sectorul Gruia – Călărași și în ușoară creștere pe sectorul Cernavodă – Tulcea.
Debitul la intrarea în țară (secțiunea Baziaș) va fi în scădere (1550 m3/s).

În aval de Porțile de Fier debitele vor fi relativ staționare.

2. Situaţia meteorologică în intervalul 24.09.2026, ora 08.00 – 25.09.2026, ora 08.00

În ţara, vremea a fost rece dimineața în majoritatea zonelor, iar valorile termice diurne au fost în creștere față de ziua precedentă în mare parte din țară devenind apropiate de normele perioadei în zonele joase de relief din sud și din est și în extremitatea vestică, însă menținându-se sub mediile climatologice în rest, în special la munte. Pe parcursul zilei cerul a fost variabil în partea de sud a teritoriului și temporar noros în restul zonelor, dar cu totul izolat au fost ploi trecătoare, neînsemnate cantitativ în Maramureș, Transilvania, sudul Banatului și nordul Munteniei. Începând din orele serii o arie de nebulozitate compactă s-a extins treptat dinspre vest și au fost averse în general slabe cantitativ (sub 3 l/mp) local în Banat, Crișana și izolat în Maramureș, Transilvania, Oltenia și Dobrogea. În masivele vestice, la peste 1700 m, au fost precipitații și sub formă de lapoviță și ninsoare. Strat de zăpadă era prezent pe suprafețe restrânse pe crestele cele mai înalte din Carpații Meridionali și aseară la ora 21 măsura, în platformele stațiilor meteo, până la 16 cm în Masivul Făgăraș. Vântul a suflat slab și moderat, cu intensificări în zona montană înaltă (viteze de până la 55...65 km/h) și local, cu caracter temporar, în Crișana, Banat, Oltenia și nordul Moldovei, cu rafale în general de 45...50 km/h. Temperaturile maxime s-au încadrat între 14 grade la Joseni și Întorsura Buzăului și 23 de grade la Sânnicolau Mare, Jimbolia, Calafat, Băilești, Bechet, Roșiori de Vede, Turnu Măgurele, Alexandria, Zimnicea, Călărași, Oltenița și București. La ora 6 valorile termice erau cuprinse între 2 grade la Miercurea Ciuc și 17 grade la Sulina. A fost ceață la începutul intervalului și din nou spre dimineață, pe spații mici, în depresiunile din Transilvania.
Observație: au fost emis 1 mesaj pentru fenomene meteorologice periculoase immediate.
La Bucureşti, valorile termice au fost în creștere ușoară față de ziua precedentă și s-au apropiat de cele climatologic specific perioadei. Cerul a fost variabil, iar vântul a suflat slab până la moderat. Temperatura maximă a fost de 23 de grade. La ora 06 se înregistrau 5 grade în Băneasa, 8 grade la Afumați și 9 grade la Filaret.
3. Prognoza meteorologică în intervalul 25.09.2026, ora 08.00 – 26.09.2026, ora 08.00

În ţara, cerul va fi parțial noros în regiunile sud-vestice, sudice și în centru și variabil în rest. Vor fi averse slabe (cantități de apă de 1...7 l/mp), local în Oltenia, Banat, la munte și izolat în restul teritoriului. Vântul va sufla slab și moderat, cu ușoare intensificări, noaptea, pe litoral (viteze la rafală de 30...40 km/h). Temperaturile maxime vor fi cuprinse între 15 grade în vestul Olteniei și 25 de grade în sud-vestul Munteniei, iar cele minime vor fi cuprinse între 3 grade în estul Transilvaniei și 16 grade pe litoral. Dimineața și noaptea, izolat va fi ceață.
La Bucureşti, valorile termice vor fi apropiate de normalul climatologic al datei. Cerul va fi temporar noros, iar vântul va sufla în general slab. Temperatura maximă va fi de 23...24 de grade și cea minimă de 11...12 grade.
II.
CALITATEA APELOR
2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

3.2. În domeniul solului şi vegetaţiei

Garda Forestieră Timișoara informează despre reaprinderea în data de 17.09.2026, la ora 17.00, unui incendiu de litieră pe raza Ocolului Silvic Băile Herculane, în zona UAT Băile Herculane, judeţul Caraș-Severin. A fost afectată o suprafață de 188,85 ha, în fond forestier proprietate publică a statului. Incendiul este în desfășurare.

Nu se cunoaște cauza izbucnirii incendiului.

Garda Forestieră Timișoara informează despre izbucnirea în data de 16.09.2026, la ora 21.00, unui incendiu de litieră pe raza Ocolului Silvic Băile Herculane, în zona UAT Topleț, judeţul Caraș-Severin. A fost afectată o suprafață de 403 ha, în fond forestier proprietate publică a statului. Incendiul este în desfășurare.

Cauza izbucnirii incendiului a fost utilizarea focului deschis nesupravegheat în zona limitrofă fondului forestier.

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

